b'\n_START_ARTICLE_\nZootaxa\n_START_PARAGRAPH_\nZootaxa (ISSN 1175-5326) je znanstvena revija z mednarodnim uredni\xc5\xa1kim odborom, specializirana za podro\xc4\x8dje zoolo\xc5\xa1ke taksonomije. Izhaja v angle\xc5\xa1\xc4\x8dini pri zalo\xc5\xbebi Magnolia Press iz Aucklanda (Nova Zelandija). Revijo je leta 2001 ustanovil Zhi-Qiang Zhang, ki je \xc5\xa1e danes glavni urednik._NEWLINE_Revija objavlja predvsem opise novih taksonov \xc5\xbeivali in revizije obstoje\xc4\x8dih. Do konca leta 2009 je iz\xc5\xa1lo 2441 \xc5\xa1tevilk s 6543 \xc4\x8dlanki, v katerih je bilo opisanih 14.347 novih taksonov. Vzporedno z rednimi \xc5\xa1tevilkami izhajajo tudi monografije in druga dalj\xc5\xa1a pregledna dela. Poleg tiskane izdaje je na voljo tudi elektronska, na spletni strani revije (slednja ima ISSN 1175-5334). Za dostop do polnih besedil \xc4\x8dlankov zara\xc4\x8dunava naro\xc4\x8dnino, mo\xc5\xbeno pa je kupiti tudi dostop do posameznega \xc4\x8dlanka. Avtorji lahko namesto tega zagotovijo prost dostop do svojih del s pla\xc4\x8dilom enkratnega zneska ob objavi._NEWLINE_Zootaxa je indeksirana v ve\xc4\x8d bazah znanstvenih revij. Njen faktor vpliva za leto 2009 zna\xc5\xa1a 0,891. Po podatkih podjetja Institute for Scientific Information, ki ra\xc4\x8duna faktor vpliva, je bila revija dva meseca zapored v letu 2008 po \xc5\xa1tevilu citatov najhitreje napredujo\xc4\x8da med vsemi revijami na podro\xc4\x8dju ved o \xc5\xbeivalih in rastlinah.'